卷三

头痛（第三十六）

多主于痰，痛甚者火多。有可吐者，有不可吐者，有可下者。痰热当清痰降火；风寒外邪者，当解散。血虚头痛，自鱼尾上攻头目者，必用芎归汤；气虚头痛、痰厥头痛，或眩运、脉弱、少食，挟内伤病者，半夏白术天麻汤。头旋眼黑头疼，阴虚挟火，安神汤。头痛如破，酒炒大黄半两为末，茶调。头疼连眼，此风热上攻，须白芷开之。一方∶用雨前茶、芎、归、防、芷、台乌、细辛。壮实人，热痛甚，大便结燥，大承气汤。葱白治头痛如破，通上下阳气。痛引脑巅，陷至泥丸宫者，是真头痛也，无治法。清空膏治诸般头痛，惟血虚头痛不治（方见《医要》）。小清空膏治少阳头痛，并偏头痛，或痛在太阳经者，片黄芩酒浸透，晒干为末，或酒或茶清下。一人头疼，有风痰、热痰，酒芩、连翘、南星、川芎、荆芥、防风、甘草。夫用芎带芩者，芎一升而芩便降，头痛非芎不开，荆芥清凉之剂，头痛用川芎，脑痛用台芎。一人形实而瘦，有痰头疼，黄芩、黄连、山栀、贝母、瓜蒌、南星、香附。